Soos onlangs in die VSA, is seksuele mishandeling tans ook in Suid-Afrika en in Australië in die kollig. Die besonderhede van die verskillende gevalle is uiteenlopend; die reaksie daarop ook.
Maar soos onlangse gebeure in die VSA, Australië en Suid-Afrika aandui, is die “oorlog” teen seksuele mishandeling nog lank nie gewonne nie.
In Amerika het Brett Kavanaugh, pas aangestel as ’n regter in die hooggeregshof, se beweerde mishandeling van ’n medestudent hom gedwing om hierop te antwoord in sy uitmergelende aanstellingsitting in die senaat.
Dit het dié land langs geslags- én politieke grense verdeel: Kavanaugh is, soos wat die gebruik is, deur die President genomineer – en dié verteenwoordig die Republikeinse Party, soos ook die meerderheid lede van die senaatskomitee wat die aanstelling moes oorweeg.